مازرون موسیقی

مازرونی موسیقی اتا جُلگه موسیقی هسته که ویشته مازندران و گلستان اوستان دله تولید وونه و دِ جور آوازی موسیقی  و سازی موسیقی میون رَسِد وونه.

 انواع 
مازرونِ سُنتی موسیقی شه دِ جور هسته که اتا آواز پشتی و خونش‌کر همرکت إجرا وونه و اتی دیگه بٮستایی و سازِ پشتی هسته.

 آوازی 
آوازی که خونش‌کرون خوندنّه شه تونده سه دسته دله رَج‌وندی بوو: تغزلی، حماسی و مراسمی.
 تغزلی (آشٮکی): امیری، نجما و رعنا و طالبا واری که تموم مازرونِ شهرستانون تا کتولی در شرق و ولگه‌سری در غرب دمباله دارنه. اینان شعر ویشته عاشقونه هسته.
 حماسی (سوت): سوت اتا شعر هسته که اتا پهلوون وسّه باتنه. قاجار دوره تاسا سوت باتن رواج دارنه. هوجبر خونی، مشتی پلوری و… واری.
 آیینی (مراسمی): آیینی موسیقی اونان هستنه که اتا محلی مراسم وسه باته وونه. نوروزخونی، نواجش و موری، چاووش‌خونی، تعزیه و… واری.

اینان ور، کیجاجانک و لالایی دسوری شعر هم درنه که مقوم‌مونا هستنه.

 سازی 
چپّونی موسیقی و جشن-عاروسی موسیقی ره خله توم فقط آهنگ زنّه و خونشکر ندارنه. اینتی موسیقی شه خله حال و لحن دارنه؛ کمرسری، تِریکه‌سری، کِردحال یا چَپون‌حال، میش‌حال، بورسری و دشتی‌حال واری که لـله‌وا جه زنّه و این دسته دله جا گیرنه.

مازندرون دله ویشته اینان سازها ره إستىفاده کنه: للوا، دهل، نقاره (دسرکوتن)، سرنا، د تار، کمانچه و تشت‌لاک

 مناطق 
این موسیقی خله تالشی که ونه غرب دره و خراسونی که ونه شرق دره، ره ارتباط دارنه. ترکمونی و کومش موسیقی سر جه هم تأثیر بدی‌یه. علایده بر مازرون، گلستون اوستان، البرز اوستان، تهران اوستان و سمنان اوستان دله هم مازرونی موسیقی پٮدا وونه.. گُداری هم اتا مازرونی موسیقیِ دسته هسته که مازرونِ شرق و گلستون دله ریشه دارنه.

مازرون موسیقی همه مناطق جه بعضی ویژگیون ره هم‌باز هسته ولی أی شه چار منطقه دارنه که وشون میون ات‌که فرق-فصل دارنه:
 مرکزی (همه نواحی کوهستانی و جلگه‌ای هزارجریب تا چالوس رود شرق)
 غرب (چالوس روخنه په تا نشتارود و کوجوری موسیقی)
 شرق (گلستون اوستان تا ساری وَری)
 گُداری (بهشهر و نکا وَری)

علایده بر اینان که سُنتی موسیقی هستنه، مازرونِ جدید دوره هنرمندون که وشون موسیقی غربی سبکون په‌روو هسته هم درنه که شه انواع و اقسام پىدا هاکردنه. 

 منابع 




رج:مازرون فرهنگ